Narvas kultūra

Narvas kultūra bija jaunākā akmens laikmeta sākuma (agrīnā neolīta) kultūra (4.-3. gadu tk. p.m.ē.) Latvijā, Igaunijā, Lietuvas ziemeļos, Baltkrievijas ziemeļos un Krievijas ziemeļrietumu apgabalos, kas attīstījās no mezolīta laikā radušās Kundas kultūras. Domājams, ka Narvas kultūra ir pārejas forma no Baltijas mednieku-vācēju mezolīta kultūras uz ķemmes-bedrīšu keramikas kultūru, kurai vēlajā neolītā piejaucās arī auklas keramikas kultūras elementi. Narvas kultūrai pieskaita Osas apmetnes un Zvidzes apmetnes agrā neolīta iedzīvotājus Latvijas teritorijā. Dienvidos tā robežojās ar Nemunas kultūras areālu. 
 Nosaukums 
Nosaukums cēlies no Narvas upes vārda Igaunijas ziemeļaustrumos, kur sākotnēji atrastas šai kultūrai tipiskās senlietas. Arheoloģiskie izrakumi izdarīti 1951.-1953. un 1958. gadā trīs neolīta apmetnēs (Narva-Rīgikila I, II, III) Ņ.Gurinas vadībā. 

 Raksturojums 
Narvas kultūras saimniecība balstījās uz zvejniecību, medībām un vākšanu, par ko liecina daudzie kaulu un raga atradumi, bet maz krama izstrādājumu. Raksturīgi smaildibena trauki ar ar taisnām un nedaudz profilētām malām un ovālas bļodiņas. Trauku ornamentējums vedina uz līdzībām ar ķemmes-bedrīšu keramikas kultūras loku, ko tradicionāli saista ar somugru valodās runājošo tautu priekštečiem.

 Ģenētika 

Arheoģenētiskie pētījumi liecina par divu populāciju ietekmi uz Narvas kultūras iedzīvotāju izcelsmi. Aptuveni 70% viņu genoma bija līdzība ar Rietumu medniekiem-vācējiem raksturīgo genomu, bet 30% ar Austrumu mednieku-vācēju genomu.Mathieson, Iain et al. (2018). The Genomic History of Southeastern Europe. Nature. 555 (7695). Nature Research: 197–203. 

Rietumu mednieku-vācēju pirmiedzīvotāju genomam no 2900. līdz 2300. gadam p.m.ē. piejaucās indoeiropiešu valodās runājošo Rietumu stepju lopkopju jeb Bedru kultūras  ģenētiskais materiāls,Mittnik, A., Wang, CC., Pfrengle, S. et al. The genetic prehistory of the Baltic Sea region. Nat Commun 9, 442 (2018). tomēr Eiropas pirmiedzīvotāju genoma īpatsvars saglabājās lielāks nekā jebkurā citā populācijā Eiropā.

 Literatūra 
 Martin E. Huld, Karlene Jones-Bley (Hrsg.). The Indo-Europeanization of Northern Europe. Washington D.C.: Institute for the Study of Man, 1996 (Journal of Indo-European Studies, Monograph No. 17)

 Atsauces 

 Ārējās saites 
 Formation and development of the Stone Age settlement at Riigiküla, Northeastern Estonia (Aivar Kriiska)
 The Introduction of Ceramic Technology Around the Baltic Sea in the 6th Millennium (Fredrik Hallgren)

Kategorija:Neolīta arheoloģiskās kultūras
Kategorija:Eiropas arheoloģiskās kultūras
Kategorija:Latvijas vēsture